**Joseph Thomson** (født 14. februar 1858 i Penpont i Dumfriesshire i Skottland, død 2. august 1895 i London) var en skotsk oppdagelsesreisende som særlig reiste i de østlige deler av Afrika, og hadde en viktig rolle i det såkalte kappløpet om Afrika.

Liv og virke
------------

### Bakgrunn

Joseph Thomsons far drev et steinbrudd, og han lærte opp sønnen i sitt yrke. Han utviklet en sterk interesse for geologi og botanikk, og disse interesser bestemte hans videre utdannelse. Thomson studerte ved Universitetet i Edinburgh under blant annet Thomas Henry Huxley og Archibald Geikie.

### Oppdagelsesreisende

Han sluttet seg i 1878 som geolog til en ekspedisjon til østre Afrika under ledelse av Alexander Keith Johnston d.y. Den 28. juni 1879 døde Johnston i feber og da ble Thomson ekspedisjonens leder. Ekspedisjonen utforsket regionen omkring Malawisjøen og Tanganyikasjøen og fulgte dessuten den 350 km lange floden Lukuga. De vendte hjem med mange nyoppdagede dyre- og plantearter.

Joseph Thomson utmerket seg mest som oppdagelsesreisende, ikke fullt så meget som en nøyaktig vitenskapsmann. Han unngikk konfrontasjoner blant ekspedisjonenes bærere eller med de lokale folkeslag, og drepte ikke noen innfødte og mistet heller ikke noen av sine menn til voldsutgytelser. Hans motto skal ha vært *«He who goes gently, goes safely; he who goes safely, goes far.»*

I 1882 lette han i sultanens oppdrag ved elven Ruvuma (i dagens Tanzania) etter kull, uten resultat. I 1883 begynte Thomson på oppdrag fra det kongelige britiske geografiske selskap en ekspedisjon fra Afrikas østre kystlinje til Victoriasjøen. Kjøpmenn fra det britiske imperium var interesserte av en handelsvei uten stridslystne masaier eller konkurrerende tyskere. Thomsons ekspedisjon begynte bare noen måneder etter den rivaliserende tyske ekspedisjonen under Gustav Adolf Fischer. Forskningsreisen viste at veien var farbar og de gjorde mange nyttige biologiske, geologiske og etnografiske observasjoner. Thomson selv hadde en viss uflaks da hans forsøk på å bestige Kilimanjaro mislyktes før første dag var omme, og senere ble han stanget av en bøffel og rammet av malaria og dysenteri.

Thomson ble også senere utsatt for forskjellige sykdommer, og han døde i 1895 i London.

Thomsonfallene, thomsongasellen og en orm (*limnotrochus thomsoni*) ble oppkalt etter ham.

Verker i utvalg
---------------

* *To the Central African Lakes and Back* (2 bind, 1881)
* *Through Masai Land* (1885)
* *Through Masai Land - A Journey of Exploration Among the Snowclad Volcanic Mountains and Strange Tribes of Eastern Equatorial Africa* (oppdatert opplag, 1887)
* *Travels in the Atlas and Southern Morocco* (1889)
* *Mungo Park and the Niger* (1890)

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Joseph-Thomson, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 6. mai 2014[Hentet fra Wikidata]
3. 1 2   Find a Grave, Find a Grave 12393, besøkt 9. oktober 2017[Hentet fra Wikidata]
4. ↑   Social Networks and Archival Context, oppført som Joseph Thomson (explorer), SNAC Ark-ID w62645p2, besøkt 9. oktober 2017[Hentet fra Wikidata]
5. ↑   Store sovjetiske encyklopedi (1969–1978), avsnitt, vers eller paragraf Томсон Джозеф, besøkt 26. februar 2017[Hentet fra Wikidata]
6. ↑   Store sovjetiske encyklopedi (1969–1978), avsnitt, vers eller paragraf Томсон Джозеф, besøkt 28. september 2015[Hentet fra Wikidata]
7. ↑   Gold Medal Recipients[Hentet fra Wikidata]
8. ↑  Through Maasailand: In the Footsteps of Africa's Greatest Explorer Arkivert 24. mars 2009 hos Wayback Machine.

Litteratur
----------

* J. B. Thomson: *Joseph Thomson: African explorer*. 1896
* R. I. Rotberg: *Joseph Thomson and the exploration of Africa*. 1971

Eksterne lenker
---------------

* Thomson, Joseph i *Nordisk familjebok* (2. utgave, 1919)

|  |  |
| --- | --- |
| Oppslagsverk/autoritetsdata | Encyclopædia Britannica **·** Gazetteer for Scotland **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** Botanist
 |